P8_TA(2018)0512

Констатации и препоръки на специалната комисия относно тероризма

Резолюция на Европейския парламент от 12 декември 2018 г. относно констатациите и препоръките на специалната комисия относно тероризма (2018/2044(INI))

(2020/C 388/07)

Европейският парламент,

— като взе предвид своето решение от 6 юли 2017 г. относно създаването на специална комисия относно тероризма, нейните правомощия, числен състав и мандат (1), прието съгласно член 197 от Правилника за дейността на Европейския парламент,

— като взе предвид член 52 от своя Правилник за дейността,

— като взе предвид доклада на специалната комисия относно тероризма (A8-0374/2018),

Преамбюл

A. като има предвид, че Съюзът се основава на ценности като човешко достойнство, свобода, равенство и солидарност, зачитане на правата на човека и основните свободи, както и на принципите на демокрацията и правовата държава; като има предвид, че терористичните актове представляват едно от най-тежките нарушения на тези универсални ценности и принципи;

Б. като има предвид, че ЕС трябва да положи всички усилия, за да гарантира физическата и психическата неприкосновеност на своите граждани, които са застрашени от терористи; като има предвид, че борбата срещу тероризма изисква вниманието да бъде насочено към жертвите на тероризма; като има предвид, че обществата трябва да защитават, признават, подкрепят и обезщетяват жертвите на тероризма; като има предвид, че в член 6 от Хартата на основните права са заложени правото на свобода и правото на сигурност, които взаимно се допълват;

В. като има предвид, че действията, предприемани в отговор на терористичната заплаха, следва винаги да бъдат в пълно съответствие с принципите, признати в член 2 от Договора за Европейския съюз (ДЕС), и да зачитат основните права и свободи, както и принципите, признати по-специално в Хартата на основните права, като се отчита евентуалният ефект върху невинни хора, които съставляват по-голямата част от населението;

Г. като има предвид, че тероризмът във всички негови форми и прояви, независимо от това от кого, къде и за какви цели се извършва, трябва да бъде осъждан, тъй като представлява една от най-сериозните заплахи за международния мир и международната сигурност;

Д. като има предвид, че през последните години терористичната заплаха се разрасна и претърпя бърза еволюция; като има предвид, че терористичните нападения засегнаха дълбоко всички нас и раниха или отнеха живота на много невинни хора; като има предвид, че трансграничният характер на тероризма изисква решителна координирана реакция и сътрудничество в рамките на и между държавите членки, както и със и между компетентните агенции и органи на Съюза, както и със съответните трети държави;

Институционална рамка

Е. като има предвид, че сигурността на една държава членка е сигурността на всички в Съюза; като има предвид, че към заплахите, свързани с тероризма, трябва да се прилага цялостен подход, който свързва вътрешната и външната сигурност и осигурява координация на национално и европейско равнище; като има предвид, че ЕС и държавите членки постигнаха напредък в борбата с тези заплахи, но че за съжаление този напредък се осъществява под натиска на събитията, а не чрез активни и далновидни мерки, и че не във всички държави членки е постигнато еднакво равнище на напредък;

Ж. като има предвид, че националната сигурност е отговорност единствено на държавите членки, както е посочено в член 4, параграф 2 от ДЕС и член 73 от Договора за функционирането на Европейския съюз (ДФЕС), и че съгласно член 4, параграф 3 и член 42 от ДЕС Съюзът и държавите членки си съдействат при изпълнението на задачите, произтичащи от Договорите; като има предвид, че националната сигурност се обуславя все повече от своето по-широко европейско измерение; като има предвид, че националната сигурност не се определя в нито един правен акт на Съюза, което предоставя на държавите членки широко поле на действие;

З. като има предвид, че същевременно в член 4, параграф 2 от ДФЕС пространството на свобода, сигурност и правосъдие се определя като област на споделена компетентност между Съюза и държавите членки; като има предвид, че ЕС има специални правомощия по отношение на улесняването и насърчаването на координацията и сътрудничеството между държавите членки, както и по отношение на хармонизацията на законодателствата и практиките между държавите членки; като има предвид, че мандатът за предприемането на действия от ЕС е предвиден в член 67 от ДФЕС и че той има за цел да обезпечи високо равнище на сигурност чрез мерки за предотвратяване на престъпността и за борба с нея;

И. като има предвид, че националните агенции за сигурност и разузнавателни агенции на държавите — членки на ЕС, и на някои трети държави си сътрудничат ефективно чрез Групата за борба с тероризма — неформален орган извън рамките на ЕС, както и на двустранна и многостранна основа; като има предвид, че Групата за борба с тероризма разполага с платформа за обмен на оперативни разузнавателни данни, което повишава скоростта, с която се обменят разузнавателни данни, както и тяхното качество; като има предвид, че ЕС разполага с утвърден комплекс от структури, които изцяло или частично се занимават с тероризма, по-специално чрез Европейския център за борба с тероризма на Европол като главен център за обмен на информация в областта на правоприлагането и сътрудничеството в областта на борбата с тероризма на равнището на ЕС, както и Центъра на ЕС за анализ на информация (INTCEN) като портал за стратегически разузнавателни данни от разузнавателните служби и службите за сигурност към ЕС, чрез който информацията от Групата за борба с тероризма достига до създателите на европейските политики, като това се улеснява от европейския координатор на борбата с тероризма;

Й. като има предвид, че разграничението между компетентността на ЕС и националната компетентност не винаги е ясно поради различията в характеристиките и географските приоритети, което подчертава колко важно е сътрудничеството между тези две нива на управление; като има предвид, че разнообразието от участници на регионално, национално, европейско и международно равнище в борбата с тероризма с припокриващи се правомощия и недостатъчно ясно определени мандати, големият брой официални и неформални форуми за сътрудничество и обмен на информация, както и разделението на правомощията между различните регионални и национални агенции, между правоприлагащите служби и разузнавателните служби и между ЕС и държавите членки, подчертават сложния характер на координацията, ефикасността и съгласуваността на действията в отговор на терористичните заплахи и могат да затруднят тези действия;

К. като има предвид, че членът на Комисията, отговарящ за Съюза на сигурност, е ценен участник в усилията за разработване, изпълнение, мониторинг и оценка на политиката на Комисията; като има предвид, че създаването на длъжността на член на Комисията, отговарящ за Съюза на сигурност, свидетелства за ангажимента на ЕС да насърчава и подкрепя сътрудничеството между държавите членки по въпросите на вътрешната сигурност, както и да хармонизира законодателството в областта на борбата с тероризма и да се погрижи за задълбочаването на сътрудничеството между правоприлагащите и съдебните органи при пълно съобразяване с факта, че тези въпроси са от компетентността на държавите членки, както е предвидено в Договорите;

Л. като има предвид, че координаторът на ЕС за борбата с тероризма изпълнява важна роля по отношение на проследяването на изпълнението на стратегията на ЕС за борба с тероризма; като има предвид, че координаторът на ЕС за борбата срещу тероризма — в съответствие със своя мандат, определен от Европейския съвет — обезпечава изпълнението и извършването на оценка на стратегията и координацията на дейността в рамките на Съюза и улеснява контактите между Съюза и третите държави; като има предвид, че координаторът на ЕС за борбата срещу тероризма предоставя ценни съвети на институциите и агенциите на ЕС и държавите членки, поддържа контакт с тях и спомага за повишаването на координацията между тях; като има предвид, че въпреки това мандатът и статутът на координатора на ЕС за борбата срещу тероризма не са определени ясно;

М. като има предвид, че на 6 юли 2017 г. Парламентът създаде временна специална комисия относно тероризма (TERR), която да формулира позицията на Парламента относно практическите и законодателните пропуски в настоящия режим за борба с тероризма, които допуснаха да се случат неотдавнашните терористични нападения на територията на ЕС, и да отправи препоръки, които биха подпомогнали усилията за противодействие срещу терористичната заплаха на равнището на ЕС;

Н. като има предвид, че Европейската прокуратура, която трябва да бъде създадена въз основа на Регламент (ЕС) 2017/1939 на Съвета, ще има важната задача да разследва и да преследва по наказателен ред престъпленията, засягащи финансовите интереси на Съюза; като има предвид, че създаването на Европейската прокуратура и отпускането на финансови средства за нея не следва да оказва отрицателно въздействие върху капацитета на съществуващите структури, например Евроюст, за улесняване на усилията на държавите членки в борбата с тероризма;

О. като има предвид, че от 88-те правно обвързващи мерки за борба с тероризма, предложени през периода от септември 2001 г. до лятото на 2013 г., едва една четвърт са били предмет на оценка на въздействието, а само три — на обществена консултация (2); като има предвид, че това съотношение се подобри през последните години и че най-новите инициативи, представени от Комисията през 2017 г. и 2018 г., бяха придружени от необходимата обосновка; като има предвид, че чрез програмата за по-добро регулиране, приета през 2015 г., Комисията също така укрепи своята политика по отношение на консултациите със заинтересованите страни; като има предвид, че мерките за борба с тероризма биха могли да бъдат по-ефективни и последователни, ако се провеждат консултации със съответните заинтересовани страни и се извършват оценки на въздействието;

П. като има предвид, че във всеобхватната оценка на Комисията на политиката на сигурност на ЕС непълното изпълнение се посочва като едно от предизвикателствата пред Съюза на сигурност;

Р. като има предвид, че извършването на оценка на мерките за борба с тероризма е от съществено значение, за да се прецени каква е тяхната ефективност, целесъобразност, съгласуваност и ефикасност и дали те спазват основните права, както и за да се определи дали са необходими допълнителни действия, за да се отстранят пропуските; като има предвид, че съществува разлика между мониторинга на степента на изпълнение и действителната ефективност на изпълняваните мерки; като има предвид, че между 2001 г. и 2016 г. бяха изготвени 17 мониторингови доклади относно изпълнението и доклади за оценка в сравнение със 10 стратегии и 55 законодателни и необвързващи мерки за борба с тероризма; като има предвид, че е необходимо държавите членки да приведат бързо в изпълнение европейското законодателство в областта на сигурността, за да се избегнат пропуските в съвкупността от мерки на ЕС за борба с тероризма;

Терористични заплахи

С. като има предвид, че през последните години държавите — членки на ЕС, бяха жертва на мащабни терористични нападения; като има предвид, че най-смъртоносните от тях бяха извършени или вдъхновени от джихадистки групировки като Даиш и Ал-Кайда; като има предвид, че тези терористични групировки (3) и техните дейности понякога се подпомагат от някои държави; като има предвид, че повод за безпокойство продължава да бъде и насилственият екстремизъм на крайно десни, крайно леви и етно-националистически сепаратистки организации, който чрез незаконното използване на насилие се стреми да отхвърли демократичните ценности и система, които се ръководят от принципите на правовата държава, в ЕС;

Т. като има предвид, че държавите членки са изправени пред нарастваща заплаха от крайно десен насилнически екстремизъм, както и неофашистко и неонацистко насилие, насочени към политически опоненти, бежанци и имигранти, етнически и религиозни малцинства, ЛГБТИК лица, защитници на правата на човека, активисти и членове на правоприлагащи служби;

У. като има предвид, че въпреки че повечето терористични нападения, извършени в ЕС през 2017 г., бяха определени като сепаратистки нападения (137 от общо 205), в доклада на Европол за 2018 г., озаглавен „Terrorism Situation and Trend“ („Състояние и тенденции на тероризма“), (TE-SAT) ясно се посочва, че никои от докладваните действия в отделните категории терористична дейност не са били толкова смъртоносни и не са оказали толкова силно влияние върху обществото като цяло като нападенията, извършени от терористи джихадисти; като има предвид, че нарастващият риск от терористична дейност с цел отмъщение е сериозен проблем, който не трябва да се подценява;

Ф. като има предвид, че доколкото всяко терористично нападение е „широко или систематично нападение срещу гражданското население“, убийствата по терористични подбуди следва да попадат в обхвата на член 7 от Римския устав на Международния наказателен съд от 17 юли 1998 г.;

Х. като има предвид, че събитията и нестабилността в Близкия изток и Северна Африка предоставиха възможност на Даиш и други терористични групировки да се установят в държави, граничещи с ЕС, и да набират бойци от държавите от ЕС в безпрецедентен мащаб; като има предвид, че вследствие на това се открои връзката между вътрешната и външната сигурност;

Ц. като има предвид, че хиляди лица, родени в Европа или нейни граждани, се присъединиха към терористичните дейности на Даиш в Сирия и Ирак, но че е налице промяна в стратегията след военния крах на Даиш, като намалява броят на лицата, пътуващи за Сирия и Ирак за терористични цели, а джихадистите и „спящите терористични клетки“ на територията на ЕС са насърчавани да извършват нападения в своите държави на произход или в държавите, където пребивават;

Ч. като има предвид, че неотдавнашните нападения показаха, че огнестрелните оръжия и взривните вещества все още са традиционните методи, използвани от терористичните групировки; като има предвид обаче, че все по-често отделни лица използват други оръжия и методи, които са много по-прости и съответно по-трудни за разкриване и чиято цел е да причинят максимален брой случайни жертви сред гражданското население;

Ш. като има предвид, че завръщането на чуждестранни бойци терористи и техните семейства е свързано с особени предизвикателства по отношение на сигурността и радикализацията, особено що се отнася до завърналите се деца, при които проблемите са специфични, тъй като тези деца се нуждаят от закрила в качеството си на жертви, но същевременно могат да бъдат и потенциални атентатори;

Щ. като има предвид, че някои от тези завръщащи се лица са били подложени на продължително идеологическо индоктриниране и са преминали военно обучение за използването на оръжия и взривни вещества и на различни тактики за прикриване на дейността си, нападение и бой и че в някои случаи те установяват връзки с други терористи, евентуално с бивши чуждестранни бойци, с които образуват транснационални мрежи (4);

АА. като има предвид, че често сред извършителите на терористични нападения в ЕС има граждани на ЕС, в много случаи мигранти от второ или трето поколение, които са израснали в държавите членки, където извършват нападение, както и чужденци, които в някои случаи са пребивавали дълго в държавата членка, която е обект на нападението;

AБ. като има предвид, че отворените общества и отворените граници са уязвими и че терористичните групировки се възползват от тях; като има предвид, че терористите се възползват и от маршрутите на мигрантите и лицата, търсещи убежище, за достъп до европейските държави, както и от свободата на движение в Европа;

АВ. като има предвид, че са документирани случаи (5), в които жертвите на тежки престъпления, извършени от терористи на Даиш на територията на Сирия или Ирак, са срещнали отново своите угнетители на територията на ЕС, където жертвите първоначално са се чувствали в безопасност, но където, както после се е оказало, и техните угнетители са поискали закрила;

АГ. като има предвид, че потокът от незаконни мигранти и бежанци издига предизвикателства пред тяхната интеграция в европейските общества и изисква по-големи и специфични инвестиции, насочени към тяхното социално и културно приобщаване;

АД. като има предвид, че е възможно да бъдат извършени нападения чрез нови форми на тероризъм, сред които кибертероризъм и използване на оръжия за масово унищожение, евентуално чрез нови технически уреди като безпилотните летателни апарати (дрони); като има предвид, че съществува прецедент, при който е било осуетено нападение със силно токсичния биологичен агент рицин; като има предвид, че има случаи, в които терористични групировки са използвали или са планирали да използват химически, биологични, радиологични и ядрени вещества и са споделяли информация чрез социалните медии относно възможните тактики, методи и обекти за нападения;

АЕ. като има предвид, че държавите членки имат различни стратегии за действие в отговор на хибридни и химически, биологични, радиологични и ядрени заплахи и съответно имат различна степен на готовност;

АЖ. като има предвид, че на 28 юни 2018 г. Европейският съвет посрещна със задоволство съвместното съобщение относно устойчивостта на Европа на хибридни, химически, биологични, радиологични и ядрени заплахи, в което стремежът е да се идентифицират областите, в които следва да се предприемат по-активни действия за допълнително задълбочаване и укрепване на съществения принос на ЕС за преодоляването на тези заплахи, и в което се отправя призив към държавите членки и Комисията да полагат съвместни и своевременни усилия с оглед на пълното прилагане на Плана за действие в областта на химическите, биологичните, радиологичните и ядрените материали;

АЗ. като има предвид, че следва да се проявява предпазливост при формулирането на политически изявления за или във връзка с терористичните заплахи — така че да се избегне поляризацията в рамките на обществото и да не се подкопават демокрацията, социалното сближаване и правата на човека — тъй като от тези изявления могат да се възползват агитатори както от левицата, така и от десницата и те могат да послужат за целите на терористичните организации;

АИ. като има предвид, че в Европейската програма за сигурност от април 2015 г. беше подчертана необходимостта от разнищване на връзките между тероризма и организираната престъпност, като беше подчертано, че организираната престъпност подхранва тероризма чрез различни канали, наред с другото чрез доставки на оръжия, финансиране чрез контрабанда на наркотици и проникване във финансовите пазари;

АЙ. като има предвид, че големите международни терористични организации като Даиш и Ал-Кайда са финансово независими и че незаконната търговия със стоки, оръжия, суровини, наркотици, цигари и паметници на културата, наред с други, както и трафикът на хора, робството, експлоатацията на деца, рекетът и изнудването са средства, за които е доказано, че се използват за финансиране на терористичните групировки; като има предвид, че връзката между организираната престъпност и терористичните групировки представлява голяма заплаха за сигурността; като има предвид, че тези източници биха могли да предоставят възможност за по-нататъшното финансиране на техните бъдещи престъпни дейности;

АК. като има предвид, че значителни рискове са породени от взаимодействието между терористичните организации и организираните престъпни групировки, при което способността за причиняване на масови жертви сред гражданското население в държавите — членки на ЕС, се съчетава с логистичния капацитет за нейното реализиране; като има предвид ниското равнище на докладване и анализ на разузнавателни данни за връзката между организираната престъпност и тероризма и ниската степен на правоприлагане в това отношение; като има предвид, че в много случаи и в множество държави членки, както и на равнището на ЕС, капацитетът за разследване и съдебно преследване, насочен към организираната престъпност, е недостатъчен;

АЛ. като има предвид, че тероризмът цели да подкопае и провали демократичните режими; като има предвид, че политиците и правителствата са от решаващо значение за постигането на широк консенсус и изграждането на обществена устойчивост с оглед на ефективната защита на нашите демократични системи;

Предотвратяване и противодействие на радикализацията, която води до насилствен екстремизъм

АМ. като има предвид, че центърът за високи постижения на Мрежата за осведоменост по въпросите на радикализацията (RAN) представлява важна платформа за обмен на най-добри практики сред специалистите, включително правоприлагащите органи, и е допринесъл за събирането на важни сведения в областта на предотвратяването на радикализацията (6) и борбата с нея;

АН. като има предвид, че във всяка държава членка ситуацията е различна и че наскоро преразгледаната европейска стратегия за борба с радикализацията би могла да подпомогне националните стратегии, които са от особено значение, тъй като предоставят обща рамка за програмите на национално и местно равнище; като има предвид, че тези стратегии трябва да бъдат вътрешно съгласувани и ефективни и трябва да осигуряват достатъчно финансиране за местните органи и заинтересованите страни от гражданското общество, за да могат тези програми да бъдат изпълнявани;

АО. като има предвид, че е невъзможно да се определи само един модел на радикализация; като има предвид, че например социалното сближаване, политическият контекст, икономическите условия, религиозните и идеологическите идеали, личните травми и психологическата уязвимост на отделните хора, както и заобикалящата ги среда и съществуващите мрежи, могат да бъдат предпоставка и повод за радикализация; като има предвид, че измерението, свързано с пола, до неотдавна беше подценявано и че съществува погрешна представа за ролята, която жените могат да изпълняват; като има предвид, че жените не винаги са пасивни субекти, а могат да мобилизират и вербуват други, да набират средства и могат дори да извършват терористични действия;

АП. като има предвид, че в европейските градове има квартали, в които живеят хора с ниски доходи и които са изправени пред масова безработица и системно разпадане на принципите на правовата държава, което представлява плодородна почва за религиозния екстремизъм и тероризма; като има предвид, че насърчаването на социалното приобщаване и активното популяризиране на демократичните ценности, които всички граждани трябва да зачитат, могат да спомогнат за намаляване на усещането за маргинализация и за смекчаване на риска от радикализация; като има предвид, че борбата с радикализацията и насилствения екстремизъм изисква тясно и координирано сътрудничество между всички засегнати страни на всички равнища на управление (местно, регионално и национално), както и с гражданското общество и частния сектор;

АР. като има предвид, че експертите подчертават положителните резултати, които могат да се постигнат чрез подход, обединяващ множество агенции, като усилията се насочват към създаването на структури, които вземат под внимание разнообразието на методите за радикализация и различните изложени на риск групи от населението и обезпечават оказването на подкрепа на ранен етап на лицата, податливи на радикализация, и на техните семейства, от различни органи и организации на множество равнища, като се подчертава подпомагащата роля на полицията и по този начин се укрепват връзките с нея;

АС. като има предвид положителната роля на полицейското сътрудничество с хората по места за доброто познаване на уязвимите лица и за поддържането на контакти с тях чрез изграждане на отношения на доверие, основани на взаимно зачитане на съответните групи, така че да се предприемат действия преди появата на тенденции за радикализация и да се предотврати възникването на недоверие към държавата и нейните институции;

АТ. като има предвид, че все още липсват ясни методики за измерване на ефективността на проектите за предотвратяване и противодействие на радикализацията;

АУ. като има предвид, че редица европейски фондове и програми могат да се използват за проектите за противодействие и предотвратяване на радикализацията на европейско, национално, регионално и местно равнище; като има предвид, че в бюджета на ЕС за периода до 2020 г. са разпределени 314 милиона евро за проекти за борба с радикализацията (7); като има предвид, че е необходимо ефективността на тези програми да се подлага на непрекъсната оценка; като има предвид, че измерването на ефективността на превантивните действия срещу радикализацията е трудно само по себе си и изисква тясно сътрудничество между Комисията, държавите членки, отделните заинтересовани страни и изследователите;

АФ. като има предвид, че според оценките на Европол към 2018 г. радикализираните джихадисти в ЕС са наброявали около 30 000 души;

АХ. като има предвид, че на територията на много държави — членки на ЕС, все по-често се проповядват радикални екстремистки и белязани от насилие идеи, често под формата на печатни материали или учебно или аудио-визуално съдържание, включително чрез социалните мрежи и чрез сателитни телевизионни канали; като има предвид, че тези проповядвани идеи се противопоставят на демокрацията, принципите на правовата държава и правата на човека, подкопават плурализма, насърчават насилието и нетолерантността срещу всички други религии, съдържат явен антисемитизъм, отхвърлят равенството между мъжете и жените и насаждат ретроградни възгледи за културата и обществото;

АЦ. като има предвид, че в Европа в някои книжарници и онлайн се разпространяват по-конкретно уахабистки и салафистки издания, подхранвани от езика на омразата; като има предвид, че тази разпространена в цял свят и опростенческа версия на исляма се отклонява от практиките на мюсюлманските общности в Европа и допринася за възпрепятстването на тяхната по-широка интеграция;

АЧ. като има предвид, че радикалният ислямски фундаментализъм се стреми религията да доминира във всички сфери на живота — личната, политическата и обществената — което може доведе до формирането на общности, чиито членове са податливи на вербуването от страна на джихадистите;

АШ. като има предвид, че в цяла Европа са документирани значителен брой случаи на радикални проповедници, проповядващи омраза; като има предвид, че проповедниците, които насаждат омраза, често са с произход от държави извън ЕС и че някои места за поклонение получават непрозрачно финансиране от трети държави, като много от които са с авторитарни и религиозни режими, които не управляват в съответствие с демокрацията, принципите на правовата държава и правата на човека;

АЩ. като има предвид, че има религиозни учебни центрове, които сами са се определили като такива и които разпространяват екстремистки идеи в ЕС, като в тях малолетни и непълнолетни лица, включително малки деца, могат да бъдат изложени на учебно съдържание, което противоречи на демокрацията, принципите на правовата държава и правата на човека и части от което е белязано от насилие; като има предвид, че екстремистките организации, които подготвят почвата за вербуването на терористи, често се възползват от уязвимостта на младите хора, като ги привличат чрез предложения за социални и културни дейности;

БА. като има предвид, че добре обмислената стратегия за маркетинг на тероризма чрез възхваляването му чрез уебкомуникациите, която се прилага по-конкретно от Даиш, но също и от други големи международни терористични групировки, използва дизайн, заимстван от световната „младежка култура“, например игрите онлайн, и по този начин упражнява голяма притегателна сила върху децата и младите хора; като има предвид, че този модел също така ги привлича, предлагайки възможности за социални и културни дейности;

ББ. като има предвид, че няколко проведени неотдавна разследвания разкриха, че интернет и по-конкретно социалните медии могат да служат за стимулиране на радикализацията, водеща до насилствен екстремизъм, както и за инструмент, чрез който ксенофобски групи разпространяват изказвания, проповядващи омраза, и незаконно съдържание, най-вече сред младите хора;

БВ. като има предвид, че вследствие на честите призиви за по-силно ангажиране с борбата с тероризма големите интернет компании постепенно поемат своята отговорност; като има предвид, че в рамките на Европейския интернет форум, стартиран през 2015 г., дружествата оказват съдействие, като премахват терористично съдържание от своите уебсайтове на доброволна основа, ако считат, че то противоречи на техните условия и правила; като има предвид, че през май 2016 г. беше въведен етичен кодекс за големите дружества за информационни технологии, чиято цел е да се бори с незаконните изказвания онлайн, проповядващи омраза; като има предвид, че това доброволно сътрудничество все пак е недостатъчно;

БГ. като има предвид, че към края на второто тримесечие на 2018 г. звеното на ЕС за сигнализиранe за незаконно съдържание в интернет (EU IRU) към Европол вече беше извършило оценка на 54 752 единици съдържание, генерирани на 10 различни езика в 170 онлайн платформи, което доведе до 52 716 решения за сезиране с успешно премахване на 89,5 % от това съдържание въз основа на доброволното разглеждане от страна на доставчиците на онлайн услуги, с които е било злоупотребено (8);

БД. като има предвид, че въпреки че е постигнат известен напредък по отношение на премахването на терористично съдържание онлайн, е необходимо дружествата да поемат по-голям ангажимент; като има предвид, че премахването на съдържание в много случаи не е пълно, нито своевременно или трайно, като съдържанието се премахва от един уебсайт, но се оставя на друг сайт, който е собственост на същото дружество, или пък се допуска запазването или повторната поява на потребителски профил, след като от него е било публикувано съдържание, което противоречи на условията и правилата на дружеството; като има предвид, че докладването от страна на дружествата и правоприлагащите агенции трябва да бъде по-ефективно, всеобхватно и прозрачно; като има предвид, че въпросните дружества и потребители следва да могат да търсят защита по съдебен ред;

БЕ. като има предвид, че в отговор на по-големите дружества, които премахват повече съдържание, терористичните групировки все по-често използват нови и/или по-малки платформи, които по-трудно се поддават на бързо отстраняване на терористични материали; като има предвид, че поради тази диверсификация чрез по-малки платформи е от съществено значение да се предоставя допълнителна техническа помощ, за да се даде възможност например за въвеждането на независими от платформите автоматизирани инструменти, например технология за хеширане, която предварително може да идентифицира онлайн терористично съдържание с висока степен на точност и да предотврати публикуването му;

БЖ. като има предвид, че развитието на нови технологии и използването на изкуствен интелект и на алгоритми могат да предоставят възможност за бързо идентифициране и сигнализиране за съдържание с терористичен характер в интернет; като има предвид, че използването на автоматизирани инструменти води и до риск от фалшиви положителни резултати;

БЗ. като има предвид, че проучванията и докладите показват как затворите могат лесно да се превърнат в среда, в която по подобие на външния свят се формират връзки между престъпността и терора и в която се извършва вербуване и се изграждат мрежи; като има предвид, че ситуацията в много от затворите увеличава заплахата от радикализация на затворниците и че затворите са благодатна почва за привличането и формирането на бъдещи терористи; като има предвид, че много от лицата, излежаващи затворнически присъди, скоро ще излязат на свобода и ще се върнат в своите общности, което създава особени предизвикателства с оглед на тяхната повторна интеграция и е придружено от висок риск от ново извършване на престъпления; като има предвид, че мониторингът на такива високорискови извършители на престъпления изисква службите за сигурност на държавите членки да вложат изключително много ресурси; като има предвид, че режимите и управлението на риска в затворите могат да играят важна роля за намаляването на тези заплахи; като има предвид, че въпреки че държавите членки отчитат необходимостта да предприемат действия по отношение на радикализацията в затворите, е необходимо те да предприемат по-ефикасни мерки;

Сътрудничество и обмен на информация

Хоризонтални въпроси

БИ. като има предвид, че съхраняването на данни при надлежно отчитане на съдебната практика на Съда на Европейския съюз е съществена част от процеса на разследване; като има предвид, че полицейските и съдебните органи и разузнавателните служби обикновено разчитат до голяма степен на комуникационните данни, за да напредват в работата си по отделните досиета; като има предвид, че по време на работата на комисията относно тероризма редовно беше изтъквана необходимостта от подходящ режим за съхраняване на данните във връзка с борбата с тероризма;

БЙ. като има предвид, че използването на криптиране от една страна ще допринесе съществено за сигурността в сферата на информационните технологии, но от друга страна ще бъде използвано и от терористите за защита на техните комуникации или съхранени данни, което представлява значително предизвикателство за правоприлагащите органи, органите за сигурност и разузнавателните служби, тъй като може да ги лиши от достъп до важни разузнавателни данни и доказателства; като има предвид, че криптирането е особено критично в случаите, в които дори отговорните доставчици на онлайн услуги не желаят или не са в състояние да декриптират комуникациите;

Информационни системи

БК. като има предвид, че съществува фрагментирана рамка от съществуващи системи, нови системи в процес на разработване, предложения за бъдещи системи и предложения за реформи с оглед на отстраняването на установените пропуски и пречки, по които все още се преговаря; като има предвид, че тази фрагментирана рамка е резултат от исторически фактори и от факта, че новото законодателство се предлага и приема в отговор на вече случили се събития;

БЛ. като има предвид, че след атентатите в Париж през 2015 г. се наблюдава значително повишаване на обмена на информация, но че данните за обмена на информация показват, че голяма част от наличното съдържание и от търсенията в базите данни на ЕС се дължат на малък брой държави членки;

БМ. като има предвид, че съществуват редица пречки пред надеждното функциониране на информационните системи, например пълно неприлагане или непълно прилагане, липса на познания и/или достатъчно обучение във връзка със съществуващите системи, липса на достатъчно ресурси, включително човешки ресурси, или на подходяща материална база и ниско качество на данните в информационните системи;

БН. като има предвид, че информационните системи могат да бъдат разделени на централизирани и децентрализирани системи, като централизираните системи се управляват от ЕС и неговите агенции, а нецентрализираните — от държавите членки; като има предвид, че централизираните информационни системи включват Шенгенската информационна система (ШИС), Визовата информационна система (ВИС), Евродак, Системата за влизане/излизане (СВИ), предложената европейска система за информация за пътуванията и разрешаването им (ETIAS) и предложената европейска информационна система за съдимост за граждани на трети държави (ECRIS-TCN);

БО. като има предвид, че децентрализираните системи и механизми за обмен на информация се управляват от органите на държавите членки и включват: Европейската информационна система за съдимост (ECRIS) за обмен на информация от националните регистри за съдимост; системата на ЕС за резервационните данни на пътниците, изискваща от авиокомпаниите да споделят данните на пътниците с националните органи за всички полети между трети държави и ЕС; Системата за предварителна информация за пътниците (API), която събира информация за пътниците преди полетите към ЕС, както и Рамката от Прюм за обмен на данни за ДНК, пръстови отпечатъци и регистрация на превозни средства;

БП. като има предвид, че ШИС е най-голямата и най-широко използваната и най-ефективната информационна система на Европейския съюз в областта на свободата, сигурността и правосъдието и че тя се поддържа от мрежата на бюрата SIRENE, което създава значителна добавена стойност в областта на международното полицейско сътрудничество и граничния контрол, и по-специално в борбата с тероризма;

БР. като има предвид, че при оценката на ВИС през 2016 г. се установи, че достъпът до ВИС за целите на правоприлагането е ограничен и фрагментиран в отделните държави членки;

БС. като има предвид, че въпреки многократните призиви за спешно въвеждане на система на ЕС PNR не всички държави членки са показали еднаква ангажираност в това отношение и повечето от тях не са спазили срока за прилагането на това законодателство; като има предвид, че държавите членки, които са пропуснали този срок, следва неотложно да предприемат всички необходими мерки за пълно и незабавно прилагане на тази директива;

БТ. като има предвид, че се провеждат редица пилотни проекти с цел преодоляване на недостатъците на децентрализираната система на ЕС за резервационните данни на пътниците; като има предвид, че е необходимо бързо да се отговоря на запитванията от страна на звената за данни за пътниците на други държави членки, което може да се окаже трудно, тъй като данните се обработват ръчно;

БУ. като има предвид — в контекста на Стратегията за управление на информацията, шести списък за действие — че понастоящем се изпълняват два пилотни проекта, чиято цел е да осигурят свързаност с децентрализираните системи, а именно проектът ADEP (Автоматизация на процесите за обмен на данни от полицейските регистри) и проектът QUEST (Отправяне на запитвания до системата на Европол); като има предвид, че шест държави членки вече участват в пилотния проект ADEP за автоматично предаване между различните държави на данни от полицейските регистри и че този проект протича добре; като има предвид, че такива проекти допринасят за намирането на реални и приложими решения за проблемите, произтичащи от липсата на взаимна свързаност на децентрализираните информационни системи, и спомагат за изграждането на доверие и сътрудничеството между държавите членки;

Оперативна съвместимост

БФ. като има предвид, че Комисията представи две предложения за приемане на регламент за създаване на рамка за оперативна съвместимост между съществуващите и предложените централизирани информационни системи в областта на полицейското и съдебното сътрудничество, убежището и миграцията, границите и визите, а именно ВИС, ШИС, Системата за влизане/излизане и „Евродак“, както и ETIAS и ECRIS-TCN, след като съответните правни основания бъдат приети;

БХ. като има предвид, че все още е възможно престъпниците да бъдат вписвани под различни имена в различни бази данни, които не са свързани помежду си; като има предвид, че поради това настоящата структура на ЕС за управление на данните трябва да се усъвършенства чрез осигуряването на оперативна съвместимост, така че да се премахнат „мъртвите точки“ и многобройните фалшиви самоличности и да се предоставя подходящата информация в подходящия момент;

БЦ. като има предвид, че на територията на една държава членка може да има множество отделни децентрализирани бази данни на федерално, регионално и местно равнище, с различни входящи данни в различни системи и сложни процедури — или изобщо да няма такива — за обмен или проверка на данните от съответните органи на различните равнища;

БЧ. като има предвид, че използването на общ формат за съобщения на равнището на ЕС, например на универсален формат на съобщенията (UMF), ще улесни обмена на данни и информация между страните и между оперативно съвместимите системи; като има предвид, че установяването на необходимостта от използване на определени елементи на UMF за конкретен обмен на данни може да допринесе за подобряване на качеството на данните във всички системи, в които се обменят съобщения; като има предвид, че следва да се насърчава също използването на този общ формат на съобщенията от Европол и Интерпол;

БШ. като има предвид, че eu-LISA следва да въведе автоматизирани механизми и процедури за контрол на качеството на данните, както и общи показатели и минимални стандарти за качеството на данните, съхранявани в информационните системи; като има предвид, че целта следва да бъде информационните системи на ЕС и компонентите за оперативна съвместимост автоматично да идентифицират очевидно неточните или непоследователни вписвания на данни, така че държавата членка, от която изхождат данните, да може да ги провери и да извърши необходимите корекции;

Сътрудничество и обмен на информация в рамките на и между държавите членки

БЩ. като има предвид, че сътрудничеството би било по-гладко, ако не възникваха пречки, произтичащи от организационните и правните затруднения между различните национални, регионални и местни структури в рамките на държавите членки, например: припокриващи се правомощия и недостатъчно ясно определени мандати; колебания относно споделянето на информация, тъй като това би могло да доведе до загуба на компетентност или загуба на важни информационни потоци; правни пречки, що се отнася до обмена на информация между различните органи; принуждаването на службите да се конкурират помежду си за ресурси, както и технически пречки пред обмена на информация;

ВА. като има предвид, че принципът на собственост върху данните е от решаващо значение за гарантиране на доверието в органите за борба с тероризма при споделянето на информация чрез базите данни на ЕС между държавите членки и с Европол;

ВБ. като има предвид, че смесването на информация от разузнавателните и правоприлагащите органи води до по-големи правни предизвикателства и рискове поради различните правила за отчетност, които се прилагат за двата вида информация, включително рискове за основното право на заподозрените лица на справедлив съдебен процес, когато разузнавателната информация се използва като доказателство в рамките на съдебното производство; като има предвид, че трябва да се създаде правна рамка за обмен на информация между разузнавателните и правоприлагащите органи, особено като се има предвид, че разузнавателните данни често се отнасят до лица, които все още не са заподозрени в рамките на наказателни разследвания, но които евентуално принадлежат към терористични мрежи или са завръщащи се чуждестранни бойци терористи; като има предвид обаче, че това не трябва да води до понижаване на правните стандарти;

ВВ. като има предвид, че полицейските и разузнавателните служби получават, обработват и предават класифицирана и некласифицирана информация, което предполага различни режими при всички етапи от използването на тази информация; като има предвид също така, че следва да се прави разграничение между разузнавателните данни, т.е. информацията, която се обработва от специалисти за конкретни цели, и обикновената информация; като има предвид, че е необходимо най-малкото да се прави разграничение между полицейските данни за престъпление, свързани с наказателно дело, и разузнавателните данни, свързани със сигурността, които се обработват в административен контекст;

ВГ. като има предвид, че разузнавателните данни следва да се ползват със специална, дори по-висока защита в сравнение с полицейските данни с оглед на различните методи на работа, например събирането на поверителна информация от източници и информатори, които трябва да запазят анонимността си, както и с оглед на различните цели, които изискват по-висока степен на чувствителност;

ВД. като има предвид, че създаването на центрове или звена за борба с тероризма на националната територия също би могло да бъде евентуално решение; като има предвид, че такива центрове дават възможност на представители на различните служби редовно да общуват помежду си и да обсъждат как най-добре да си сътрудничат и обменят информация; като има предвид, че това спомага за изграждането на доверие между службите и благоприятства за по-доброто разбиране на съответните им работни методи и предизвикателства;

ВЕ. като има предвид, че службите за сигурност обикновено си сътрудничат и обменят информация на двустранна или многостранна основа — по-специално чрез Групата за борба с тероризма, както и с органите на ЕС чрез Центъра на ЕС за анализ на информация (EU INTCEN) — чрез споделяне на стратегически разузнавателни сведения; като има предвид, че е необходимо да се намери практическо решение за запълване на съществуващите празнини между успоредните направления на правоприлагащата общност и разузнавателната общност, например чрез определяне на конкретни области на сътрудничество, за да се даде възможност за по-системно взаимодействие между двете общности и за по-ефективно сътрудничество, като същевременно те продължават да бъдат разделени;

ВЖ. като има предвид, че е възможно да се увеличи ефективността при използването на структурите на Групата за борба с тероризма и Центъра на ЕС за анализ на информация (EU INTCEN) за обмена на информация;

ВЗ. като има предвид, че агенциите за гражданска и военна сигурност и разузнавателните агенции на държавите членки систематично споделят разузнавателните си сведения, включително сведенията, свързани с тероризъм, с Центъра на ЕС за анализ на информация (EU INTCEN) в рамките на Европейската служба за външна дейност (ЕСВД) и че този център предоставя анализ на разузнавателните сведения и изпраща ранни предупреждения на различните отговорни за вземането на решения органи на ЕС и ги осведомява за конкретните ситуации;

ВИ. като има предвид, че съобщаването на информацията след намиране на съответствие само на бюрото SIRENE на държавата членка, подаваща сигнала съгласно член 36, но не и на други държави членки, понякога е недостатъчно за целите на проследяването на движението на лицата, свързани с тероризъм, или на допълването на информацията по отношение на такива лица; като има предвид, че ранното предупреждаване на други държави членки, които биха могли да бъдат засегнати, би могло, например, да бъде необходимо в случаи, в които лицето не се е завърнало директно в държавата членка по произход или в които лицето е било придружено от граждани на друга държава членка или други държави членки, по отношение на които не е бил подаден сигнал, тъй като компетентните органи на тези други държави членки не са знаели за тях;

ВЙ. като има предвид, че правителството на Обединеното кралство уведоми ЕС за намерението си да напусне ЕС на 29 март 2019 г.; като има предвид обаче, че то изрази желанието си да продължи сътрудничеството си с ЕС в областта на сигурността и борбата с тероризма; като има предвид, че ЕС и Обединеното кралство са силно взаимозависими в областта на сигурността и борбата с тероризма, като Обединеното кралство участва в много от ключовите правни инструменти на ЕС в областта на съдебното сътрудничество по наказателноправни въпроси и има достъп до много системи и бази данни на ЕС за обмен на информация; като има предвид, че следва да се уговорят условия с ЕС по отношение на всички висящи производства; като има предвид, че всяко бъдещо споразумение следва да се стреми да предвиди възможността Обединеното кралство и ЕС да могат да продължат да споделят, събират и анализират жизненоважна информация в рамките на борбата срещу тежките престъпления; като има предвид, че споразумението за оттегляне трябва да гарантира плавен преход и да избегне във възможно най-голяма степен оперативните пропуски или пречки, които ограничават способността на ЕС да се бори ефикасно с организираната престъпност и тероризма;

Сътрудничество и обмен на информация с агенциите на ЕС

ВК. като има предвид, че е наложително да се осъществява ефективно и системно сътрудничество между държавите членки и агенциите на ЕС в рамките на техните правни мандати, както и между агенциите в областта на борбата с тероризма, и по-специално сътрудничество между Европол и Евроюст, с цел да се подпомагат по-ефективно усилията за откриване, възпиране, разследване и наказателно преследване на извършителите на терористични нападения; като има предвид, че Евроюст назначи специален прокурор за борба с тероризма, с цел да се установят връзки с Европейския център за борба с тероризма на Европол и съответно да се активизират сътрудничеството и обменът на информация между двете агенции;

ВЛ. като има предвид, че обменът на информация между агенциите на ЕС не е оптимален поради използването на различни сигурни средства за комуникация; като има предвид, че въвеждането на междуинституционално сигурно средство за комуникация би могло да улесни и подобри обмена на информация между агенциите като Центъра на ЕС за анализ на информация, Европол и Frontex;

ВМ. като има предвид, че служителите за връзка по въпросите на борбата с тероризма могат да предложат добавена стойност както при работата на агенциите, така и на своите държави членки;

ВН. като има предвид, че съществуват различия между държавите членки по отношение на броя на компетентните органи, които могат да правят справки в базите данни на Европол или да бъдат в контакт с Европол, без да преминават през националните служители за връзка; като има предвид, че някои държави членки не разполагат със сигурни национални полицейски комуникационни мрежи с ограничен достъп, което лишава техните компетентни органи от децентрализиран достъп, по-специално до защитената платформа за обмен на информация CT-SIENA;

ВО. като има предвид, че редица инструменти на ЕС, например Решение 2005/671/ПВР, Директивата за борба с тероризма и Регламентът за Европол, изискват от държавите членки да обменят информация за тероризма със съответните агенции; като има предвид, че увеличаването на редовния, своевременен и системен обмен с Европол и Евроюст на информация, включително на контекстуална информация в съответствие с правните мандати на държавите членки, улеснява тяхната работа по откриването на връзки между отделните случаи и формирането на общ поглед върху предизвикателствата и най-добрите практики, свързани с разследванията, наказателните преследвания и присъдите, свързани с терористични престъпления; като има предвид, че в рамките на Решение 2005/671/ПВР държавите членки все още не обменят спонтанно с други държави членки актуалната информация, която би могла да се използва за предотвратяването, разкриването, разследването или наказателното преследване на терористични престъпления; като има предвид, че споделената с Евроюст информация се е увеличила през последните години, но че продължава да има различия между държавите членки по отношение на обема, вида и обхвата на споделената информация, което може да доведе до разпокъсване на наличната информация;

ВП. като има предвид, че Агенцията на Европейския съюз за обучение в областта на правоприлагането (CEPOL) съществено допринася за обучението на служителите на правоприлагащите органи на държавите членки и в приоритетните трети държави в областта на борбата с тероризма;

Взаимно признаване и правна взаимопомощ

ВР. като има предвид, че механизмите за правна взаимопомощ постепенно се заменят с инструменти за взаимно признаване, тъй като последните спомагат за подобряване на трансграничното сътрудничество между компетентните органи в рамките на ЕС чрез ускоряване и рационализиране на процедурите; като има предвид, че Решението относно европейската заповед за арест и Директивата относно европейската заповед за разследване са примери за инструменти за взаимно признаване, които според специалистите са се оказали полезни;

ВС. като има предвид, че принципът на взаимно признаване, от една страна, зависи от наличието на високо равнище на взаимно доверие между държавите членки, а от друга страна спомага за задълбочаване на взаимното доверие, като предоставя възможност на органите на различни държави членки да работят ефективно заедно в рамките на борбата с тероризма;

ВТ. като има предвид, че съвместните екипи за разследване улесняват координацията на разследванията и наказателните преследвания в случаи с трансгранично измерение и предоставят възможност за обмен в реално време на информация/доказателства; като има предвид, че практическите ползи от използването на съвместните екипи за разследване включват подобрен обмен на информация, обмен на най-добри практики, по-успешно събиране на доказателства и взаимно признаване на действията, извършени от страните; като има предвид, че съвместните екипи за разследване се нуждаят от подходящо финансиране, за да работят ефективно;

ВУ. като има предвид, че когато става въпрос за обезпечаване и получаване на електронни доказателства по искане на отговорните правоприлагащи органи и въз основа на надлежното съдопроизводство, е необходимо да се осъществява тясно сътрудничество с доставчиците на онлайн услуги, като се има предвид значението му за разследването на терористични престъпления;

ВФ. като има предвид, че Шенгенското пространство без вътрешни граници, което е съществено постижение на ЕС, е устойчиво единствено ако външните граници са ефективно защитени и осигурени, ако незаконните преминавания на границите бъдат преустановени и ако бъдат приети мерки за вътрешна сигурност с цел справяне с риска от тежки престъпления; като има предвид, че бяха приети редица предложения с цел засилване на проверките за сигурност по външните граници; като има предвид, че някои държави членки отправиха искане за по-голяма гъвкавост по отношение на временното повторно въвеждане на проверки по вътрешните граници в случай на сериозна заплаха за обществения ред или обществената сигурност, предложено от Комисията;

ВХ. като има предвид, че на 7 април 2017 г. влезе в сила новият Регламент (ЕС) 2017/458 (9) за изменение на Кодекса на шенгенските граници в отговор по-специално на нарастването на терористичните заплахи, с цел да се предвидят системни проверки в съответните бази данни на всички лица, които преминават външните граници, включително на лицата, които се ползват с право на свободно движение;

ВЦ. като има предвид, че в някои области все още не се прилагат някои разпоредби относно граничния контрол, например системните справки в базите данни по време на граничните проверки и щателната проверка на условията за влизане;

ВЧ. като има предвид, че осуетеното нападение във влака на „Талис“ на 21 август 2015 г., нападенията в Париж на 13 ноември 2015 г. и нападенията в Брюксел на 22 март 2016 г. показаха, че в ограничен брой случаи терористите са успели да се възползват от слабости в политиките за управление на границите на ЕС и на няколко държави членки, които са се оказали неподготвени за масовия приток на мигранти; като има предвид, че правоприлагащите органи съобщиха, че най-малко осем от извършителите на тези нападения са влезли в ЕС чрез незаконните потоци през юли, август и октомври 2015 г.; като има предвид, че в други случаи бъдещите извършители са останали в държавите членки, въпреки че е трябвало да ги напуснат или да бъдат върнати; като има предвид, че това свидетелства за някои недостатъци на политиките на ЕС в областта на управлението на границите и тяхното прилагане на равнището на държавите членки;

ВШ. като има предвид, че в своите заключения 10152/17 Съветът препоръчва на държавите членки, когато се касае за незаконни мигранти, да извършват проверки по целесъобразност на национално равнище чрез базите данни, в които информацията се въвежда и използва от компетентните органи и националната автоматизирана система за дактилоскопична идентификация, както и на европейско и международно равнище чрез базите данни на ШИС, Европол, ВИС, Евродак и Интерпол (мрежата I-24/7), и по-конкретно по отношение на номиналните данни, откраднатите или изчезналите документи за пътуване, чуждестранните бойци терористи и документите за пътуване, свързани с бюлетини (TDAWN);

ВЩ. като има предвид, че въз основа на член 11 от Регламент (ЕС) № 1168/2011 и на положителното становище на Европейския надзорен орган по защита на данните се разрешава Европейската агенция за гранична и брегова охрана да обработва лични данни; като има предвид обаче, че Европейската агенция за гранична и брегова охрана среща трудности при мониторинга на тероризма, дължащи се на краткия срок — само 90 дена — за съхраняване на личните данни, установен чрез Регламент (ЕС) 2016/1624; като има предвид, че взаимоотношенията между Евроюст и Европейската агенция за гранична и брегова охрана се уреждат единствено от меморандум за разбирателство, който включва обмена на обща, стратегическа и техническа информация, но не и обмена на лични данни; като има предвид, че е нужно Европейската агенция за гранична и брегова охрана да разполага със специфична уредба относно обработването на личните данни, за да може да изпълнява своите задачи;

ГА. като има предвид, че е необходимо служителите на Европейската агенция за гранична и брегова охрана също да имат достъп до базите данни на Евродак, ШИС, Системата за влизане/излизане и ВИС на граничните контролно-пропускателни пунктове, за да могат да извършват проверки;

ГБ. като има предвид, че понастоящем няма минимални стандарти или общи правила за сигурността на личните карти на гражданите на Съюза или на документите за пребиваване, издавани на гражданите на Съюза и на членовете на техните семейства, които упражняват правото си на свободно движение;

ГВ. като има предвид, че три четвърти от фалшивите документи, които са открити по външните граници и в ЕС, имитират документите за самоличност, издавани от държавите членки и държавите, асоциирани към Шенгенското пространство; като има предвид, че националните лични карти с по-ниска степен на сигурност са най-често срещаният вид сред подправените документи;

ГГ. като има предвид, че някои държави членки не задължават въздушните превозвачи на своята територия да извършват проверки за съответствие на личните данни на пътниците, които фигурират върху билета и в личната им карта или паспорта, поради което е трудно да се установи дали заявената самоличност съответства на действителната самоличност на лицето; като има предвид, че това е от първостепенно значение за вътрешните полети в рамките на ЕС; като има предвид обаче, че извършването на надлежни проверки на самоличността и установяването на автентичността на документите за пътуване следва да продължат да бъдат задачи на полицейските органи;

ГД. като има предвид, че доказателствата, събрани на бойното поле, често са от съществено значение за идентифициране на потенциалните чуждестранни бойци терористи и на жертвите и трябва да бъдат включени в съответните бази данни, за да достигнат до граничните служители в реално време и да бъдат споделени с разследващите органи и прокурорите за целите на разследванията и съдебните производства;

Финансиране на тероризма

ГЕ. като има предвид, че редица държави членки все още не са ратифицирали Конвенцията на Съвета на Европа относно изпиране, издирване, изземване и конфискация на облагите от престъпление и относно финансирането на тероризма от 16 май 2005 г., известна също под наименованието „Варшавска конвенция“, която е най-всеобхватната международна конвенция относно изпирането на пари и финансирането на тероризма; като има предвид, че конфискуването на активи, придобити от престъпна дейност, е много ефективен инструмент за борба с престъпността и тероризма, тъй като лишава престъпниците от облагите от техните незаконни дейности и възпрепятства организирането на нападения от страна на терористите; като има предвид, че Специалната група за финансови действия определя световните стандарти за борбата с изпирането на пари и финансирането на тероризма, както и установява кои са юрисдикциите с неефективни мерки за борба с изпирането на пари и финансирането на тероризма;

ГЖ. като има предвид, че ЕС прие два законодателни инструмента за изпълнение на препоръките на Специалната група за финансови действия, а именно 4-ата и 5-ата директива относно борбата с изпирането на пари, с цел преодоляване на пропуските, установени в контекста на терористичните нападения; като има предвид, че държавите членки трябваше да транспонират в срок до 26 юни 2017 г. Четвъртата директива относно борбата с изпирането на пари в националното си законодателство, но че не всички от тях са го направили; като има предвид, че редица държави членки продължават да позволяват на действителните крайни собственици на тръстове, фондации и регистрирани дружества, както и на акции на приносител, да запазят своята анонимност, което улеснява укриването на произхода и предназначението на финансовите потоци и собствеността на икономическите дейности, които служат за прикритие на финансирането на тероризма и организираната престъпност; като има предвид, че 5-ата директива относно борбата с изпирането на пари ще увеличи прозрачността по тези въпроси;

ГЗ. като има предвид, че анкетната комисия на Европейския парламент за разследване на предполагаеми нарушения и лошо администриране при прилагането на правото на Съюза във връзка с изпирането на пари, избягването на данъци и данъчните измами установи, че лицата, укриващи данъци, разчитат на активната помощ на професионални посредници, които привидно изпълняват съответните правни задължения;

ГИ. като има предвид, че през юли 2017 г. Европейската комисия и Европол получиха статут на наблюдатели в групата „Egmont“ — международен орган, обединяващ 156 звена за финансово разузнаване, чиято цел е да задълбочи сътрудничеството не само между тези звена, но и между други компетентни органи;

ГЙ. като има предвид, че злоупотребите и неправомерното използване на събирането на средства чрез социалните медии, финансирането чрез благотворителни организации и организации с нестопанска цел, паричните преводи на малки суми и предплатените карти са сред методите за финансиране на Даиш и другите терористични организации; като има предвид, че платформите за микрокредитиране се използват за улесняване на всички тези операции;

ГК. като има предвид, че наред с традиционните методи за финансиране на тероризма — например дарения от частни лица, изнудване, отвличания с цел получаване на откуп, злоупотреба и неправомерно използване на организации с нестопанска цел, официални и неофициални системи за парични преводи, използване на облаги от престъпни дейности, превод на пари в брой или средства чрез банки — последните терористични нападения показаха, че съществува риск, че наскоро появилите се методи за финансиране чрез електронни плащания онлайн, например виртуални валути или анонимни предплатени карти и неформални системи за парични преводи, също могат да бъдат използвани от терористичните организации за финансиране на техните дейности; като има предвид, че анонимността, свързана с някои криптовалути, води до увеличаване на използването им за незаконни дейности; като има предвид, че тяхното използване от организираните престъпни групировки за финансиране на престъпни дейност и тероризъм и изпиране на облаги от престъпна дейност се е увеличило през последните години; като има предвид, че Европол си е сътрудничил с националните органи при разкриването на редица престъпни дейности, включващи търговия с криптовалути;

ГЛ. като има предвид, че в някои държави с по-слабо развити банкови системи преобладаващото използване на мобилни банкови услуги често затруднява идентифицирането на получателите на парични преводи; като има предвид, че подобно прехвърляне на средства чрез мобилно банкиране се характеризира с висок риск от финансиране на тероризъм и че от друга страна компетентните служби трябва да могат да проследяват определени видове операции за финансиране на тероризъм, без да се засяга банковата тайна в преобладаващата част от случаите; като има предвид, че използването и извършването на преводи на средства чрез алтернативни системи за парични преводи също така са съпроводени от риск от финансиране на тероризма;

ГМ. като има предвид, че сътрудничеството и обменът на информация между задължените субекти, звената за финансово разузнаване и компетентните органи са от ключово значение за ефективната борба с финансирането на тероризма; като има предвид, че при изпълнението на своите задачи звената за финансово разузнаване следва да имат достъп до информация и да могат да я обменят, включително чрез подходящо сътрудничество с правоприлагащите органи; като има предвид, че е изключително важно да се повишат допълнително ефективността и ефикасността на звената за финансово разузнаване, като за тази цел държавите членки следва да изяснят правомощията на тези звена и сътрудничеството между тях;

ГН. като има предвид, че Програмата за проследяване на финансирането на тероризма е полезен инструмент за противодействие на финансирането на тероризма; като има предвид, че тя не предоставя възможност за проследяване на дейностите по финансиране на тероризма чрез трансакции в рамките на единната зона за плащания в евро (SEPA), което води до значителна липса на информация; като имат предвид, че системата за проследяване на финансирането на тероризма, допълваща съществуващото споразумение за Програмата за проследяване на финансирането на тероризма, ще повиши капацитета на ЕС за предотвратяване и разследване на терористични нападения, като предоставя важна допълнителна информация за дейностите по финансиране на тероризма, и ще бъде по-резултатна и ефективна в сравнение с търсенето на финансова информация за съмнителни сделки чрез двустранни или многостранни искания за информация и/или правна помощ; като има предвид, че Парламентът многократно е призовавал за въвеждането на тази система, включително в своята резолюция от 25 ноември 2015 г. относно предотвратяване на радикализацията и вербуването на граждани на Съюза от страна на терористични организации (10);

Защита на критичната инфраструктура

ГО. като има предвид, че инцидентите, свързани с критична инфраструктура, по-специално инцидентите, свързани с терористични нападения или опити за нападения, могат да имат тежки трансгранични последици за сигурността на европейските граждани и държави;

ГП. като има предвид, че услугите се предоставят чрез все по-сложни системи и че съответно сегашният секторен подход към европейските критични инфраструктури е остарял;

ГР. като има предвид, че кибератаките срещу електронните услуги или свързаните системи са ключов елемент на хибридните заплахи; като има предвид, че все повече кибератаки имат или могат да има физически последици за критичната инфраструктура и хората, които я използват; като има предвид, че е необходимо да се повиши готовността за противодействие на заплахите от терористични кибератаки;

ГС. като има предвид, че в цялостната оценка на политиката за сигурност на ЕС от страна на Комисията и в проучването за оценка на Директива 2008/114/ЕО се посочва, че: заплахата за критичните инфраструктури вероятно ще продължи да нараства, че е необходимо да се увеличат възможностите за подготовка и реагиране и да се преразгледа Директива 2008/114/ЕО, както и че транспортните инфраструктури могат да бъдат мишена; като има предвид, че е необходимо да има по-добра уредба за повишаване на сигурността на железопътния транспорт и за разрешаване на въпроса за защитата на обществените зони в транспортните инфраструктури, например летищата, пристанищата, съоръженията за морски транспорт и железопътните гари, както и съоръженията за производство на енергия, като се обръща особено внимание на ядрените електроцентрали;

ГТ. като има предвид, че нападенията срещу критичните инфраструктури биха могли да имат катастрофални последици; като има предвид, че държавите членки трябва да гарантират подходяща и надеждна защита на тези съоръжения;

ГУ. като има предвид, че докладването на инциденти е от съществено значение за установяването на слабости, подобряването на ефективността на съществуващите мерки, извършването на оценка на ефективността на критичните инфраструктури при срив, повишаването на осведомеността относно необходимостта от преразглеждане на съществуващите планове за сигурност и откриването на нови заплахи;

ГФ. като има предвид, че държавите членки трябва да организират повече учения за реакция при кризи, включително в трети държави, като се стремят към сътрудничество с тях и осъвременяват наличния капацитет;

ГХ. като има предвид, че защитата и застраховането на критичната инфраструктура и лесните мишени изискват сътрудничество между обществения и частния сектор, включително в киберпространството;

ГЦ. като има предвид, че частните служби за сигурност са от значение за гарантирането на устойчиви вериги на сигурността и че съответно обществените поръчки за техните услуги следва да бъдат предмет на специални критерии за качеството по отношение на аспекти като обучението, извършването на предварителен контрол и проверка на персонала, контрола на качеството и осигуряването на спазването на изискванията, както и въвеждането на технологични промени и управлението на договорите;

ГЧ. като има предвид, че след оценката на Директива 2008/114/ЕО през 2012 г. Комисията стартира пилотна фаза, включваща четири критични инфраструктури с европейско измерение (Евроконтрол, „Галилео“, електропреносната мрежа и газопреносната мрежа);

ГШ. като има предвид, че в своето съобщение относно новата многогодишна финансова рамка Комисията предлага значително увеличаване на финансирането на ЕС в областта на сигурността и отбраната, включително вътрешната сигурност на ЕС;

ГЩ. като има предвид, че няколко терористични нападения в ЕС бяха извършени от лица, известни на органите; като има предвид, че дружествата за отдаване под наем на автомобили нямат възможността да обменят информация, например данни за резервациите, с правоприлагащите органи с цел извършването на кръстосани проверки чрез официалните списъци на издирваните лица и базите данни на полицията;

Прекурсори на взривни вещества

ДА. като има предвид, че през 2015 г. и 2016 г. при 40 % от терористичните нападения, извършени в ЕС, бяха използвани експлозиви (11);

ДБ. като има предвид, че взривното вещество, използвано при повечето нападения, е триацетон трипероксид (TATP) (12) — взривно вещество, приготвяно в домашни условия, което продължава да бъде предпочитано от терористите; като има предвид, че TATP може да бъде лесно произведен с помощта на само няколко вещества; като има предвид, че терористите все още имат достъп до много заводи и съоръжения за граждански изделия, които използват тези вещества, тъй като държавите членки не са приложили изпълнителни мерки за контрол въпреки плана за действие на ЕС в областта на химическите, биологичните, радиологичните и ядрените вещества;

ДВ. като има предвид, че въпреки Регламент (ЕС) № 98/2013 някои терористи все още успяват да си набавят прекурсори на взривни вещества, особено за TATP; като има предвид, че все още е възможно да се придобият веществата, включени в приложение I; като има предвид, че Регламент (ЕС) № 98/2013 не предвижда достатъчно ограничения и контрол, например като изисква единствено регистрация на сделките; като има предвид, че осигуряването на по-строг контрол е ключов приоритет;

ДГ. като има предвид, че сред най-големите проблеми, свързани с изпълнението, са липсата на осведоменост за съществуващото законодателство в рамките на веригата на доставки поради големия брой на стопанските субекти (търговци на дребно на продукти за бита) и прилагането на ограниченията върху продажбите по интернет, вноса и движението в рамките на ЕС;

ДД. като има предвид, че в предложението на Комисията от 17 април 2018 г. за регламент относно предлагането на пазара и използването на прекурсори на взривни вещества (COM(2018)0209) се предвиждат по-строги и по-хармонизирани правила относно предоставянето, въвеждането, притежаването и използването на вещества или смеси, с които би могло да се злоупотреби с цел незаконно производство на взривни вещества, за да се ограничи достъпът на масовия потребител до тях и да се гарантира адекватното докладване на подозрителни трансакции по веригата на доставки;

ДЕ. като има предвид, че на електронните пазари химикалите могат да се открият чрез писменото им наименование, тяхната формула или техния регистрационен номер на Службата за химични индекси (CAS), но че в много случаи е посочено само генеричното им наименование; като има предвид, че съществуват толкова различия в наименованията, че ако се въведе изискване за вписване на номера на CAS, чрез търсене чрез този номер би било по-лесно конкретните вещества да се идентифицират в списъците;

ДЖ. като има предвид, че регламентът обхваща само продажбите на масовите потребители, а не на професионалните потребители, за които в регламента липсва определение; като имат предвид, че критериите за определяне на това кой е професионален потребител варират в рамките на вътрешния пазар;

ДЗ. като има предвид, че съгласно оценката на въздействието от 17 април 2018 г. (SWD(2018)0104) и свързаното с нея предложение за регламент (COM(2018)0209) обучението, предназначено за митническите органи с цел да им се помогне да разпознават взривните вещества и прекурсорите на взривни вещества при изпълнението на служебните си задължения по външните граници, трябва да бъде разширено;

Незаконни оръжия

ДИ. като има предвид, че достъпът до огнестрелни оръжия и елементи на взривни устройства очевидно играе много важна роля за предоставянето на възможности за терористични нападения; като има предвид, че в ЕС групите, занимаващи се с насилствен екстремизъм, често са принудени да търсят помощта на престъпни мрежи, за да придобият оръжия; като има предвид, че според доклада на Европол TE-SAT за 2018 г. огнестрелни оръжия са използвани при 41 % от всички нападения, което представлява леко увеличение в сравнение с 2016 г. (38 %) (13);

ДЙ. като има предвид, че през последните години се наблюдава увеличаване на броя на видоизменените оръжия, използващи халосни патрони, и на въведените отново в употреба огнестрелни оръжия; като има предвид, че няколко скорошни нападения също така бяха извършени с различни видове ножове;

ДК. като има предвид, че връзките на тероризма с престъпността също улесняват достъпа на терористите до огнестрелни оръжия;

ДЛ. като има предвид, че със заключенията на Съвета от 8 октомври 2015 г. държавите членки се приканват систематично да предоставят имаща отношение информация на Интерпол и Европол;

Външно измерение

ДМ. като има предвид, че редица от регионите в съседство на ЕС, и по-конкретно Близкия изток и Северна Африка (БИСА), а също и Балканите, са изправени пред значителни предизвикателства, например във връзка с третирането на чуждестранните бойци терористи и на завърналите се такива бойци, както и с радикализираните клетки, възникнали в съответните държави;

ДН. като има предвид, че Балканите продължават да бъдат ключов регион за европейската стабилност; като има предвид, че предизвикателствата, свързани с тероризма и ислямисткия екстремизъм, утежняват регионалната обстановка, която и без това е нестабилна поради етническата, политическата и социалната поляризация, както и дейността на престъпни мрежи; като има предвид, че държавите от региона вече са били цели за тероризма (нападенията са били предотвратявани) и вече се използват като транзитни държави за трафика на хора и оръжия;

ДО. като има предвид, че държавите от БИСА може да се сблъскат с мащабни терористични действия и остават едни от основните цели за терористите; като има предвид, че тези държави, освен че се намират в тежко от социална и икономическа гледна точка положение, може да се окажат изправени и пред многобройни предизвикателства във връзка със завръщането на чуждестранни бойци терористи от Даиш и Ал-Кайда, като се има предвид големият брой джихадисти от този регион; като има предвид, че обменът на информация и силните партньорства с тези ключови трети държави чрез координиран подход на ЕС, като се предлага сътрудничество и помощ под формата на изграждане на капацитет, дават възможност за възпрепятстване на нападенията и за разбиване на терористичните мрежи;

ДП. като има предвид, че в някои региони, например БИСА, Сахел, Африканския рог, Западна Африка, Персийския залив и Централна Азия, също се наблюдава развитието на терористични мрежи, свързани с Даиш и Ал-Кайда; като има предвид, че религиозният екстремизъм и сектантското насилие, които се ползват от финансиране, са сериозен повод за загриженост, като те позволяват на терористичните мрежи да се разпростират на по-голяма територия, да се свързват с други престъпни организации и да действат в тези региони, като насочват нападенията си срещу Европа и европейските интереси;

ДР. като има предвид, че финансирането на Даиш и на други терористични групи стана възможно с активното или пасивното съучастие на някои държави, включително на такива, които са считани за съюзници на ЕС в борбата с тероризма, както и на частни субекти;

ДС. като има предвид, че е от решаващо значение Европейският съюз да поддържа засиленото сътрудничество с трети държави, които са партньори в борбата с тероризма; като има предвид, че диалогът относно предприетите мерки и действия за борба с тероризма и неговото финансиране, включително цялостното изпълнение на препоръките на Специалната група за финансови действия, и за предотвратяване на радикализацията трябва да се поддържа, по-специално с държавите от Персийския залив; като има предвид, че междупарламентарното сътрудничество с тези ключови трети държави е един от инструментите, които следва да се засилят;

ДТ. като има предвид, че ЕС си сътрудничи с трети държави в областта на борбата с тероризма по различни начини; като има предвид, че редица инструменти на ЕС могат да бъдат използвани за финансиране на програми за борба с тероризма в чужбина; като има предвид, че ЕС е разположил мрежа от експерти по борба с тероризма в рамките на делегациите на ЕС; като има предвид, че агенции на ЕС, като например Европол, Евроюст и CEPOL, също си сътрудничат с трети държави в областта на борбата с тероризма, например чрез стратегически и оперативни споразумения;

ДУ. като има предвид, че съществува система на ЕС за санкции в областта на борбата с тероризма, включваща три вида мерки, която се прилага от ЕСВД; като има предвид, че тази система не е завършена и не се използва пълноценно поради процедурни ограничения и нежелание от страна на държавите членки;

ДФ. като има предвид, че заключенията на Съвета относно външните действия на ЕС за борба с тероризма, приети на 19 юни 2017 г., припомнят ролята на мисиите и операциите в рамките на Общата политика за сигурност и отбрана (ОПСО) за воденето на борба с тероризма чрез засилване на реформите в областта на сигурността, стабилността, граничния контрол и сектора на сигурността и за изграждането на капацитет за борба с тероризма и споделяне на информация;

Жертви на тероризъм

ДХ. като има предвид, че твърде много хора са станали преки жертви на тероризма в целия ЕС, като хиляди семейства са се озовали в състояние на посттравматичен стрес, което засяга тяхното дългосрочно благосъстояние; като има предвид, че липсват хармонизирани данни относно точния брой на жертвите; като има предвид, че преди 2001 г. повечето жертви на тероризма се дължаха преди всичко на действията на ИРА и ETA, но оттогава насам по-голямата част от жертвите се дължат на терористични действия, организирани или вдъхновени от Ал-Кайда и Даиш;

ДЦ. като има предвид, че смъртните случаи, причинени от терористични нападения, разрушават семейства, а много от ранените, оцелели при терористични атаки, страдат от увреждания, обезобразяване и загуба на крайниците, която изцяло променя живота им, както и от психологически проблеми, и че тяхното страдание оказва силно въздействие върху техните близки и общността, като същевременно твърде често, след като медийното внимание отмине, нуждите на жертвите в дългосрочен план се пренебрегват; като има предвид, че състоянието на посттравматичен стрес е важен проблем за общественото здраве в Европа; като има предвид, че не съществува обща европейска статистика за въздействието на тероризма върху психичното здраве на населението след различните извършени нападения;

ДЧ. като има предвид, че жертвите на тероризъм се намират в много особено положение и удовлетворяването на нуждите им е не само правно задължение по силата на законодателството на ЕС, на международното и на националното законодателство, но и отговорност на цялото общество; като има предвид, че при извършените в последно време нападения в ЕС жертвите бяха от голям брой различни държави членки;

ДШ. като има предвид, че на европейско равнище не съществува определен правен статут на жертвите на тероризма за целите на достъпа до общностните услуги или на правата за обезщетяване; като има предвид, че жертвите на извършените в последно време терористични нападения в Европа все още не са получили справедливост, подходящо отношение, услуги за подкрепа на жертвите и финансова помощ; като има предвид, че жертвите на тероризма са изложени на риск от вторична виктимизация не само в рамките на съдебните производства, но също така и при многобройните техни контакти с други държавни и недържавни образувания;

ДЩ. като има предвид, че все още съществуват несъответствия в начина, по който разпоредбите, заложени в Директива 2012/29/ЕС (14), са преобразувани в процедури на национално равнище; като има предвид, че Комисията все още не е представила своя доклад за прилагането на посочената директива; като има предвид, че на 30 май 2018 г. Европейският парламент прие резолюция относно прилагането на посочената директива (15);

ЕА. като има предвид, че обезщетението за жертвите на тероризъм е едновременно форма на признаване от обществото на вредата, причинена от нападението, и средство за финансова подкрепа и обезщетяване; като има предвид, че размерът на обезщетенията и процедурите се различават значително в различните държави членки, което засилва усещането за несправедливост и страдание на жертвите;

ЕБ. като има предвид, че системите за подкрепа трябва да бъдат организирани по начин, който да гарантира, че жертвите на трансгранични престъпления също се регистрират непрекъснато и систематично и получават подкрепа в държавата си, като същевременно се поддържа контакт с организациите, предоставящи подкрепа в държавата, където е извършено нападението;

ЕВ. като има предвид, че Евроюст способства за изпълнението на исканията за правна взаимопомощ за координиране и отпускане на помощ при упражняването на правата на жертвите на тероризма, като се разглеждат различните права и роли на чуждестранните жертви в техните национални правни системи;

ЕГ. като има предвид, че предприятията, включително малките и средните предприятия, също така могат да претърпят вреди от тероризма, например имуществени вреди и прекъсване на стопанската дейност;

ЕД. като има предвид, че Парламентът предложи пилотен проект за създаване на „Европейски координационен център за жертвите на тероризма“, който да обединява ключови оперативни експерти, адвокати на жертвите и имащи отношение организации от цяла Европа с цел определяне на основните приоритети и проблеми за жертвите на тероризма и осигуряване на координирана подкрепа отвъд националните граници;

Основни права

ЕЕ. като има предвид, че Европейският съюз трябва да изпълнява своята роля, като насърчава зачитането на демократичните ценности, включително принципите на правовата държавна и основните права; като има предвид обаче, че съществуват крайни религиозни и политически възгледи и практики в рамките на ЕС, които принципно се противопоставят на тези ценности;

ЕЖ. като се има предвид, че мерките за борба с тероризма и защитата на свободите са цели, които не си противоречат, а се допълват и укрепват взаимно; като има предвид, че основните права трябва да бъдат гарантирани и защитавани за всяко отделно лице и че всички мерки в борбата срещу тероризма следва да засягат във възможно най-малка степен невинната и незамесена широка общественост;

ЕЗ. като има предвид, че всички мерки за борба с тероризма винаги трябва да гарантират в пълна степен всички основни права и принципи, включително тези, които засягат неприкосновеността на личния живот и защитата на данните, правото на свобода на мисълта, съвестта и религията, както и процесуалните гаранции, като например презумпцията за невиновност, правото на справедлив съдебен процес и правото на информация, като се гарантира, че физическите лица разполагат с ефективни средства за правна защита, за да оспорват всяко нарушение на основните си права, включително възможността за съдебна защита, и че се спазват достиженията на правото на Съюза в областта на процесуалните права; като има предвид, че тези мерки следва надлежно да отчитат съдебната практика на Съда на Европейския съюз;

ЕИ. като има предвид, че е от решаващо значение разследванията в рамките на борбата с тероризма да се придържат към високи стандарти на професионализъм, като всички прилагани мерки следва да са целенасочени, пропорционални и необходими; като има предвид, че политиките за борба с тероризма следва да не водят до социално изключване и стигматизиране; като има предвид, че от Агенцията за основните права може да бъде поискано да предостави становище относно законодателството за борба с тероризма в контекста на неговата многогодишна рамка;

ЕЙ. като има предвид, че служителите на правоприлагащите и съдебните органи изпълняват водеща роля в рамките на операциите за борба с тероризма; като има предвид, че са документирани множество случаи, в които полицейски и съдебни служители и техните семейства се превръщат в обект на целенасочени действия и заплахи от страна на използващи насилие екстремисти, в някои от които се стига до насилствени физически нападения и дори убийства; като има предвид, че политическата и обществената подкрепа за служителите на правоприлагащите и съдебните органи, които гарантират основните права при разследванията за борба с тероризма, като излагат на риск живота и здравето си, е от първостепенно значение;

ЕК. като има предвид, че Хартата на основните права забранява дискриминацията, основана на увреждане, и признава правото на хората с увреждания да се ползват от мерки, гарантиращи тяхната автономност, социалната и професионалната им интеграция и участието им в живота на общността; като има предвид, че правата на хората с увреждания в ЕС са защитени също от Конвенцията на ООН за правата на хората с увреждания;

Препоръки

Институционална рамка

1. счита, че въпреки че с оглед на суверенните правомощия на държавите членки те да продължават да бъдат първа инстанция, когато става дума за предотвратяване и реагиране на заплахи, съществува ясна необходимост да се признае в пълна степен ролята на Европейския съюз и на мерките за борба с тероризма, приети в рамките на „Съюза на сигурност“, които подпомагат държавите членки, извършват координация и споделят най-добри практики и предоставят общи решения и добавена стойност, така че държавите членки да могат да се справят по-добре с явления като радикализацията, екстремизма и тероризма; счита, че в едно пространство без вътрешни граници действията на европейско равнище са от жизнено значение за гарантирането на високо равнище на сигурност на територията на Европа и че задълбочаването на сътрудничеството и обмена на информация между държавите членки и с Европейския съюз е от решаващо значение за ефективното реагиране и предотвратяване по отношение на терористичните заплахи и за защита на гражданите; настоятелно призовава държавите членки и институциите на ЕС да работят за изграждането на обща стратегическа култура;

2. счита, че ЕС и държавите членки следва да подобрят сътрудничеството помежду си чрез засилване на съществуващите европейски органи, специализирани агенции и служби на ЕС и канали за сътрудничество между компетентните органи и съдебните институции на държавите членки; счита, че трябва да се отпуснат подходящи като размер средства за тези агенции на ЕС, за да им се предостави възможност да се справят с увеличаващото се работно натоварване;

3. подчертава значението на обмена на добри практики между държавите членки в рамките на Европейския съюз, както и с трети държави; приветства инициативите, предприети от някои държави членки, както и на местно равнище от някои градове или от частни лица, с цел да се определят ефективни инструменти за борба с тероризма;

4. призовава следващия председател на Комисията да запази самостоятелен портфейл за члена на Комисията, отговарящ за Съюза на сигурност;

5. призовава Европейския съвет да запази поста на координатор на ЕС по въпросите на борбата с тероризма; счита, че посоченият координатор следва да продължи да играе активна роля в организирането на по-изразена реакция на ЕС в рамките на борбата с тероризма; призовава да се изяснят статутът и ролята на координатора по въпросите на борбата с тероризма в ролята му на свързващо звено между институциите на ЕС за борба с тероризма и агенциите на държавите членки;

6. счита, че свободата, сигурността и правосъдието са три аспекта, които не могат да бъдат анализирани поотделно; счита, че зачитането на основните права трябва да бъде съществена част от всички законодателни инициативи във връзка с тероризма; призовава правомощията на парламентарната комисия по граждански свободи, правосъдие и вътрешни работи (LIBE) да продължат да обхващат борбата с тероризма, за да се гарантира съгласуваност с други категории в рамките на законодателната дейност в областта на свободата, сигурността и правосъдието;

7. призовава Съвета да разшири компетенциите на Европейската прокуратура с цел те да включват борбата с организираната престъпност и тероризма;

8. призовава държавите членки и Комисията да продължат да укрепват и подкрепят мрежата „Атлас“ от звена за граждански операции за борба с тероризма на държавите — членки на ЕС;

9. настоятелно призовава Комисията да извършва систематично оценки на въздействието и консултации с граждани и експерти относно бъдещите законодателни предложения за борба с тероризма;

Терористична заплаха

10. призовава Комисията да работи заедно с държавите членки за постигането на повече прозрачност и общо разбиране на нивата на заплаха; призовава държавите членки бързо да предават информация относно промяната на нивото на заплаха и основанието за тази промяна; призовава също така Комисията и държавите членки да не ограничават своето виждане за тероризма само до джихадизма, а да останат също така бдителни по отношение на терористичните заплахи по други причини, като например тези, които са посочени в докладите на Европол TE-SAT;

11. призовава Комисията да насърчава в рамките на съответните международни форуми изричното разглеждане на тероризма като „престъпление срещу човечеството“, съгласно посоченото в член 7 от Римския статут, който доведе до създаването на Международния наказателен съд;

12. призовава държавите членки в съответствие със заключенията на Съвета на Европа ( 16 ) да признаят, че Даиш е извършил геноцид, по-специално срещу народа на язидите, християнските малцинства и несунитските ислямски малцинства, и настоява държавите членки да предприемат своевременни и ефективни действия съгласно задълженията си по Конвенцията за предотвратяване и наказване на престъплението геноцид от 1948 г., както и съгласно общата си отговорност за предприемане на действия срещу престъпленията съгласно международното право;

13. призовава държавите членки и компетентните агенции на ЕС да следят всички чуждестранни бойци терористи и да гарантират хармонизирани последващи мерки в областта на сигурността и съдебните действия по отношение на установени случаи на завърнали се в Европа чуждестранни бойци; призовава Комисията да подпомага държавите членки при въвеждането на съгласувани системи за класификация с цел да се прави разлика между завърнали се чуждестранни бойци с висока, средна и ниска степен на риск;

14. препоръчва на държавите членки да започнат изграждането на подходящи структури за работа със завърналите се деца, по-специално да разработят специализиран инструмент за оценка на риска и потребностите въз основа на етапа на развитие на децата и на степента на участието им в престъпни дейности в чужбина; подчертава, че програмите за рехабилитация следва да се основават на мултидисциплинарен подход, обединяващ различни области на експертни познания, включително на опитни специалисти, работещи в областта на последиците от травмиращи преживявания, екстремизма, детското развитие, образованието и оценката на риска, съобразени с местните и националните условия, както и ясни правни и организационни структури за справяне с това будещо тревога явление; насърчава държавите членки да си сътрудничат с Международния комитет на Червения кръст, тъй като той разполага със специален достъп и експертен опит в тази област;

15. призовава Комисията да представи законодателно предложение, което изключва възможността осъдените терористи, както и лицата, за които съществуват очевидни доказателства, че представляват сериозна заплаха за обществената сигурност, да получават убежище или други форми на международна закрила в целия Европейски съюз;

16. призовава Комисията да преразгледа и актуализира плана за действие в областта на химическите, биологичните, радиологичните и ядрените оръжия, както и държавите членки да създадат или укрепят и поддържат подходящи мерки за гражданска защита във връзка с готовността за реагиране на химически, биологични, радиологични и ядрени нападения, като наемат квалифициран и редовно обучаван персонал, включващ служители на пълно работно време и доброволци, както и подходяща техническа инфраструктура, включително средства за реагиране, например специализирани подвижни детекторни системи, запаси от основни лекарства, грижи за жертвите и обмен на най-добри практики; подчертава, че тези мерки трябва да бъдат в съответствие с мултидисциплинарна стратегия, която съдържа методи за координация, процедури за уведомяване, стандартизирани протоколи, график за евакуация, обществени алармени системи и докладване на инциденти; призовава Комисията и държавите членки постепенно да хармонизират тези стратегии; призовава държавите членки да създадат специализирани лаборатории или да укрепят съществуващите лаборатории; отправя искане към Комисията съвместно с Парламента да финансира и подкрепя съответните трансгранични научноизследователски дейности; насърчава засиленото сътрудничество с Центъра за върхови постижения на НАТО в областта на химическите, биологичните, радиологичните и ядрените вещества, за да се гарантира трансфер на най-добри практики между службите за спешна помощ в държавите от ЕС и НАТО;

17. насърчава държавите членки и Комисията да си сътрудничат с частния сектор за създаването на механизми, чрез които да се гарантира надеждно, системно и подходящо осигуряване на медицински мерки за противодействие, включително евентуално използване на Механизма на ЕС за съвместно възлагане на обществени поръчки, създаден по силата на Решение № 1082/2013/EС от 22 октомври 2013 г., по отношение на сериозните трансгранични заплахи за здравето ( 17 )

18. настоятелно призовава, с цел улесняване на достъпността, за актуализиране и разширяване на Европейската информационна система за бомбите в Европол, за да включва и европейския проект за анализ, изпълняващ ролята на информационен и координационен център във връзка с всички инциденти, свързани с химически, биологични, радиологични и ядрени вещества в целия ЕС, който да бъде допълнен от екип за мултидисциплинарен анализ, разполагащ с достатъчно персонал;

19. приветства плана на Комисията за укрепване на готовността за действие и реагиране на ЕС в областта на химическите, биологичните, радиологичните и ядрените вещества чрез междусекторни учения за правоприлагащите органи, органите за гражданска защита, здравните структури и когато е приложимо, граничните и митническите органи в рамките на съществуващите финансови и оперативни инструменти, по-специално Механизма за гражданска защита на Съюза, CEPOL и направление „Полиция“ на фонд „Вътрешна сигурност“.

20. настоятелно призовава Комисията и държавите членки да определят общи стандарти за процедурите за проверка в уязвимите обекти, например атомни електроцентрали или специализирани лаборатории;

21. насърчава държавите членки да използват в по-голяма степен технически системи за откриване на химически, биологични, радиологични и ядрени (ХБРЯ) вещества, особено по време на мащабни обществени прояви, и призовава Комисията съвместно с Парламента да предостави допълнително европейско финансиране за всеобхватното закупуване на такива системи;

22. приветства създаването, в рамките на ECTC, на експертна платформа по въпроса за химическите, биологичните, радиологичните и ядрените вещества и свързаните дейности в областта на взривните вещества, която ще функционира наред с Европейския център за обучение за ядрена безопасност (EUSECTRA); призовава за стандартна процедура, в рамките на която всяка държава членка да споделя ефективно информация с центъра за събиране на знания;

23. приветства одобряването на регламент относно общи правила в областта на безопасността на гражданското въздухоплаване и мандата на Европейската агенция за авиационна безопасност и за отмяна на Регламент (ЕО) № 216/2008 ( 18 ) ; призовава Комисията да вземе предвид аспектите, свързани със сигурността, във връзка с предстоящите делегирани правила и правила за прилагане относно безпилотните летателни апарати и операциите с безпилотни летателни апарати, включително редовно актуализирани оценки на риска, задължителна регистрация, електронна идентификация и предупреждения при навлизане в определена географска зона във всички категории безпилотни летателни апарати и задължителни лицензи за сигурност и курсове за обучение за операторите, изпълняващи мисии за сигурност и инспекции;

24. отбелязва, че за много лица, занимаващи се с терористична дейност в ЕС, е известно, че са започнали с дребни престъпления и са попаднали под влиянието на доктрини на войнстващия екстремизъм, докато са били в затвора; приканва държавите членки да гарантират, че техните системи на наказателното право наказват престъпниците по подходящ начин и позволяват внимателно разглеждане на риска от извършване на нови престъпления, преди да се разреши предсрочно освобождаване; подчертава, че времето за лишаване от свобода следва да дава възможност за рехабилитация, реинтеграция и предотвратяване на извършването на нови престъпления, а не за подбуждане към насилствен екстремизъм;

25. подчертава, че продължава да е налице заплаха от взаимодействия между терористичните организации и организираната престъпност, особено по отношение на логистичния капацитет и трафика на оръжия, което би могло да способства за извършването на нападения в голям мащаб;

26. отбелязва нарасналата кибернетична заплаха и подчертава колко е важно да се полагат повече усилия за гарантиране на киберсигурността, включително в областта на борбата с тероризма;

27. призовава държавите членки да осигурят необходимите средства на публичните си органи, ангажирани в операциите за борба с тероризма, като им предоставят всички технически, финансови, образователни и правни средства, които са им необходими, за да се защитят от използващите насилие екстремисти при изпълнението на своите задължения;

Предотвратяване и противодействие на радикализацията, която води до насилствен екстремизъм

Структури за борба с радикализацията

28. призовава за създаване на център за върхови постижения на ЕС в областта на предотвратяването на радикализацията, като приемник на Мрежата за осведоменост по въпросите на радикализацията (RAN), който да бъде интегриран в структурите на Комисията и да разполага с подходящи финансови и човешки ресурси; счита, че неговите задачи следва да включват координация, улесняване на сътрудничеството и обмен на знания, водещи проекти и добри практики сред държавите членки, лицата, участващи в разработването на политики, специалистите (като се включват бившите структури RAN и Европейска мрежа за статистически комуникации), както и контакти с религиозни лидери или общности и представители на академичните среди и експерти, включително специалисти по информа